Αισιόδοξη η Αμερικανική κυβέρνηση για την πορεία της οικονομίας των Ηνωμένων Πολιτειών. - 2001-07-13
--Ενισχύονται τα κονδύλια για αμυντικά προγράμματα.--Tη δημιουργία πεδίου πυραυλικών δοκιμών στην Αλάσκα επιδιώκει η αμερικανική κυβέρν
Η κυβέρνηση Μπους επανέλαβε αυτή τη βδομάδα την πεποίθησή της πως με τις μειώσεις των επιτοκίων της Κεντρικής Τράπεζας των Ηνωμένων Πολιτειών και με τις ύψους ενός κόμμα τριανταπέντε τρισεκατομμυρίων δολλαρίων φορολογικές περικοπές, που θα ισχύσουν σύντομα, η αμερικανική οικονομία θ αρχίσει να ανακάμπτει. Ο εκπρόσωπος του Λευκού Οίκου Αρι Φλάϊσερ δήλωσε σε δημοσιογράφους πως ο πρόεδρος Μπους πιστεύει ότι η οικονομία θα αρχίσει να ανανήπτει σαν αποτέλεσμα του χαμηλότερου κόστους δανεισμού και της περικοπής των φόρων για τους καταναλωτές. Ο κ. Φλάϊσερ είπε επίσης πως οι περισσότεροι οικονομολόγοι συμφωνούν ότι η ανάκαμψη θ αρχίσει αργότερα φέτος. Όμως οι διοικητές των κεντρικών Τραπεζών διαφόρων χωρών του κόσμου δεν είναι και τόσο αισιόδοξοι. Σε σχετική σύνοδο στη Βασιλεία της Ελβετίας την περασμένη Δευτέρα εκφράστηκε η άποψη πως το ισχυρό αμερικανικό δολλάριο βλάπτει την αμερικανική οικονομία και αυξάνει τον πληθωρισμό στην Ευρώπη. Γεγονός είναι πως το ισχυρό δολλάριο αφ ενός αποβαίνει σε βάρος των αμερικανικών εργοστασίων, γιατί καθιστά τις εξαγωγές ακριβότερες και αφ ετέρου συμβάλλει στην επιβράδυνση του ρυθμού ανάπτυξης της αμερικανικής οικονομίας, που είναι η μεγαλύτερη στον κόσμο. Όμως αρμόδιοι για τη χάραξη της αμερικανικής πολιτικής πιστεύουν πως το ισχυρό δολλάριο ωφελεί την οικονομία των Ηνωμένων Πολιτειών, γιατί συντελεί στο να κρατιώνται χαμηλά τα επίπεδα πληθωρισμού και τα δανειοδοτικά επιτόκια. Ενισχύονται τα κονδύλια για αμυντικά προγράμματα. Η αμερικανική γερουσία ενέκρινε για το υπόλοιπο του φετεινού οικονομικού έτους πακέτο ύψους εξήμισυ δισεκατομμυρίων δολλαρίων για διάφορα αμυντικά προγράμματα. Τα χρήματα αυτά θα διατεθούν στο Πεντάγωνο και στο Υπουργείο Ενέργειας για προγράμματα ανάπτυξης πυρηνικών όπλων. Εξ άλλου η επιτροπή Πιστώσεων της Βουλής ενέκρινε για το επόμενο οικονομικό έτος ποσό ύψους δεκαπέντε κόμμα δύο δισεκατομμυρίων δολλαρίων, στα πλαίσια εξωτερικής βοήθειας για την καταπολέμηση της εξάπλωσης του ιού του Εηντς και για την πάταξη του λαθρεμπορίου ναρκωτικών. Tη δημιουργία πεδίου πυραυλικών δοκιμών στην Αλάσκα επιδιώκει η αμερικανική κυβέρνηση. Αξιωματούχοι του αμερικανικού υπουργείου Αμυνας επιβεβαίωσαν πως το Πεντάγωνο ζητάει να συμπεριληφθούν στον προϋπολογισμό του για το έτος 2002 κονδύλια για την κατασκευή εγκαταστάσεων στην Αλάσκα, όπου θα γίνονται δοκιμές του προτεινόμενου αντιπυραυλικού αμυντικού συστήματος. Ο εκπρόσωπος του Πενταγώνου, υποναύαρχος Kρέηγκ Κουίγκλυ δήλωσε αυτή τη βδομάδα πως τα πεδία δοκιμών που προτείνεται να γίνουν στην Αλάσκα θα μπορούσαν να χρησιμοποιηθούν ενδεχομένως για την εγκατάσταση ενός διηπειρωτικού αντιπυραυλικού αμυντικού συστήματος. Με τη δημιουργία των πεδίων αυτών, είπε, δεν παραβιάζεται η ρωσοαμερικανική συνθήκη του 1972 για τους αντιβαλλιστικούς πυραύλους. Η κυβέρνηση Μπους έχει δηλώσει πως είναι διατεθειμένη να καταργήσει μονομερώς τη συνθήκη , αφ ενός μεν γιατί τη θεωρεί πολύ αναχρονισμένη και αφ ετέρου γιατί δεν επιτρέπει την ανάπτυξη αμυντικών συστημάτων για απόκρουση τυχόν επιθέσεων από εχθρικές χώρες όπως η Βόρεια Κορέα και το Ιράκ. Η Μόσχα αντιτίθεται έντονα στη σχεδιαζόμενη αμερικανική αντιπυραυλική ασπίδα, ενώ παράλληλα πιστεύει πως η συνθήκη του 72 αποτελεί τον ακρογωνιαίο λίθο της παγκόσμιας ασφάλειας. Σε νέες απολύσεις προβαίνει η Κόμπακ. Η εταιρεία κατασκευής ηλεκτρονικών υπολογιστών Κόμπακ ανακοίνωσε πως θα απολύσει άλλες τέσσερες χιλιάδες υπαλλήλους της . Η εταιρεία, που έχει ήδη περικόψει φέτος το προσωπικό της κατά τεσσερεσήμισυ χιλιάδες άτομα, λέει πως αναγκάζεται να μειώσει το εργατικό της δυναμικό λόγω της επιβράδυνσης του ρυθμού ανάπτυξης της ευρωπαΐκής οικονομία.